Papersnake/gushiwen huggingface dataset:
寒菊
郑思肖（宋代）

花开不并百花丛，独立疏篱趣未穷。
宁可枝头抱香死，何曾吹落北风中。
胡佥宪德盛写兰并题用韵答之
陈炜（宋代）

小窗岑寂夜如年，梦绕芝兰若个边。明日相思鸿雁信，何如花底对床眠。
如梦令 宝珠斋饭罢箸响椀寂为作一偈时宿东天目
徐渭（明代）

两只脚挨转磨。一副牙关嚼错。连日施药医人，大似把船放舵。

错过。错过。莫被宝公瞧破。
寒食忆归
王建（唐代）

京中曹局无多事，寒食贫儿要在家。

遮莫杏园胜别处，亦须归看傍村花。
孔明
陈长方（宋代）

阿衡专美有商初，谁氏仿佛前规橅。
汉末诸君愤城孤，外召绍规为韩卢。
毒流三辅被京都，鈇锧至乃诛无须。
纷纭少定郿坞诛，诸君自名谷与孤。
海内各各援鼓桴，才如粟毛争驰驱。
孔明高卧南阳庐，视之过前初若无。
三顾幡然去枌榆，实类有莘彼丈夫。
玄德没地存孤雏，昏暗仅比曹丕奴。
扶之立国西南区，君臣内外靡咨吁。
兹事可直桐宫居，孔明乃古阿衡徒。
何人欲并齐夷吾，是将鱼目方璠璵。
九原可作谁归与，呜呼斯人真起予。
广东漕李实夫四首
戴复古（宋代）

志士规模远，非时展布难。
莫言南地暖，须念北风寒。
楮贱伤财力，兵骄稔祸端。
盛衰关气数，天下几时安。
过宜宾见夷中乱山
苏轼（宋代）

江寒晴不知，远见山上日。
朦胧含高峰，晃荡射峭壁。
横云忽飘含，翠树纷历历。
行人挹孤光，飞鸟投远碧。
蛮荒谁复爱，穠秀安可适。
岂无避世士，高隐炼精魄。
谁能従之游，路有豺虎迹。
冬寒客怀
董嗣杲（宋代）

争锥无意志摧藏，岁晚栖然滞客房。
井臼自亲犹火食，琴书谁客谩时装。
前峰雪洗心方快，破廨风穿骨欲僵。
烧荻御寒身尚曲，有人皲瘃守边疆。
送顯冲禅者
释重顯（宋代）

聚散非常准，古今亦标格。
如何无事人，还似未归客。
秋风生群林，野水资寒色。
谁兮谢寸阴，观彼青山白。
冲禅行复行，五叶待时拆。
减字木兰花
姚述尧（宋代）

烟收云敛。极目遥岑三四点。过了重阳。篱下残花未褪黄。

郑庄好客。故遣红妆飞大白。月满回廊。饮散歌阑已断肠。
再和
杨杰（宋代）

诗将曾持造化权，何须功业勒燕然。生涯书外都无物，兴味壶中别有天。

君解扁舟帆五两，我惭佳客履三千。吾皇贵老多优赐，好乞湖山不计年。
挽邓友梅
陆文圭（元代）

箫鼓何阗阗，西风吊客船。主人辞华屋，輤车落荒阡。

芙蓉一片石，千古怀人贤。唤醒梅花魂，荐之秋菊泉。
俞楼
白玉蟾（宋代）

十二栏杆秋月明，谪仙曾此宴飞琼。
半窗树色粘山色，隔岸风声送水声。
织翠回纹伤薄倖，香红染袖怅都城。
酒愁花恨无人诉，赖有延年俞秀英。
送重表侄王砅评事使南海
杜甫（唐代）

我之曾祖姑，尔之高祖母。尔祖未显时，归为尚书妇。

隋朝大业未，房杜俱交友。长者来在门，荒年自糊口。

家贫无供给，客位但箕帚。俄顷羞颇珍，寂寥人散后。

入怪鬓发空，吁嗟为之久。自陈翦髻鬟，鬻市充杯酒。

上云天下乱，宜与英俊厚。向窃窥数公，经纶亦俱有。

次问最少年，虬髯十八九。子等成大名，皆因此人手。

下云风云合，龙虎一吟吼。愿展丈夫雄，得辞儿女丑。

秦王时在坐，真气惊户牖。及乎贞观初，尚书践台斗。

夫人常肩舆，上殿称万寿。六宫师柔顺，法则化妃后。

至尊均嫂叔，盛事垂不朽。凤雏无凡毛，五色非尔曹。

往者胡作逆，乾坤沸嗷嗷。吾客左冯翊，尔家同遁逃。

争夺至徒步，块独委蓬蒿。逗留热尔肠，十里却呼号。

自下所骑马，右持腰间刀。左牵紫游缰，飞走使我高。

苟活到今日，寸心铭佩牢。乱离又聚散，宿昔恨滔滔。

水花笑白首，春草随青袍。廷评近要津，节制收英髦。

北驱汉阳传，南泛上泷舠.家声肯坠地，利器当秋毫。

番禺亲贤领，筹运神功操。大夫出卢宋，宝贝休脂膏。

洞主降接武，海胡舶千艘。我欲就丹砂，跋涉觉身劳。

安能陷粪土，有志乘鲸鳌。或骖鸾腾天，聊作鹤鸣皋。
赠松江王千里太守回苍梧
龚敩（明代）

旧是东吴隐逸人，忽看飞旆拥朱轮。一年梦隔三山晓，千里恩涵五岭春。

铃阁雪消梅蕊重，彤墀风暖棣华新。遥知父老郊迎日，樽酒黄堂介寿频。
拟李长吉上之回
顾书城（清代）

上之回，七德舞。献泮宫，衅灵鼓。鲸观筑，狼胥封。销剑戟，铭鼎钟。

蚩尤旂捲天弧屈，文治武功光日月。
金缕曲 送朱文盎归鸳湖
龚翔麟（清代）

最恨秦淮柳。甚今朝、征衫才脱，离筵还又。和露一枝风里折，送客秋阳亭堠。

计归路、鸳鸯湖口。几幅蒲帆穿疏雨，柁楼人、背指黄花瘦。

兰陵过，且沽酒。

昔游历历频回首。忆西窗、醉底徵歌，烛悬红豆。一自短车辞日下，共尔鞭丝前后。

都不似、这番挥手。惹起閒愁浑如絮，问轻鸿、后夜能传否。

竹垞竹，待君久。
泡
钱谦贞（明代）

潮打城头去复还，石尤风紧浪冲船。
铛鸣沸水千珠白，凫浴回冲万颗圆。
茶注玉瓯翻细细，雨零春涧激漩漩。
江湖起灭浑无定，逐荇飘萍过岁年。
山居十首 其五
薛嵎（宋代）

龙居洞云深，飞泉泻绝壁。不闻耳边喧，但觉心境寂。

富贵由他人，得失俱抱戚。孰能全其天，山中樗与栎。
七里乔松
薛纲（明代）

东去沅城七里遥，谁栽松树满兰皋。冰霜颜色千年古，铁石枝兰百尺高。

影落蛟龙宵走月，声驱风雨昼翻涛。我来不作丁生梦，那得衰鬟换绿毛。
西江月·天上仙无懵懂
尹志平（元代）

天上仙无懵懂，人间性有顽愚。门中有幸看经书。性性堂堂开悟。达理真明妙有，观空体合虚无。慧通灵宝证元初。谁解无文不度。
北通州道中
邵济儒（清代）

路出通州道，途中景色真。枯杨空半腹，高塔露全身。

顿老秋前草，时飞雨后尘。壮游殊未已，憔悴苦吟人。

长安犹未到，南北早途分。行色仓皇走，车声历落闻。

近村多古木，沿路半荒坟。雁字书空未，飘飘意不群。

荒凉沙漠地，难入画中诗。野店泥为屋，新茔树作篱。

天低云作态，山瘦石争奇。解闷狂题句，车中得意时。

欲揽皇都胜，缁尘渐浣衣。途长惟马健，地广觉村稀。

边境风霜冷，胡天苜蓿肥。四千悲客路，才出已思归。

京城遥望见，暮色渐苍茫。树老风声劲，沙多日色黄。

客愁增异地，旅况入诗囊。一样关河景，此乡殊故乡。
寄共诚贾秀才
吕本中（宋代）

万里归来四壁空，旧游浑在默然中。明年我欲江南去，何处留诗可寄公。
人日南山寺约汪宪
魏了翁（宋代）

天开三十六宫春，又见阶蓂七叶新。
雨足翦来齐麦垅，时和看不断游轮。
记曾英荡为使客，却拥朱轓作主人。
客主何常均寄耳，系边认取本来身。
张春野训果儿有作韵酬之
李诩（明代）

此心提醒要惺惺，百万军中鼓吹鸣。才有一毫私意蔽，便应千变恶机形。

斋持务使神明守，培养先从定静生。圣训昭昭如白日，毋劳旁事短长铭。
真辉阁
吕南公（宋代）

会得真时真亦空，光辉何足更流通。劝师不用严标榜，瞀者逢灯与暗同。
华月
张耒（宋代）

华月流春宵，散我高林影。
披衣步其下，爱此扫地静。
吾心方浩然，万境一澄莹。
徙倚玉绳低，寂寥沉远听。
菩萨蛮·洛阳城里春光好
韦庄（唐代）

洛阳城里春光好，洛阳才子他乡老。柳暗魏王堤，此时心转迷。
乡花春水渌，水上鸳鸯浴。凝恨对残晖，忆君君不知。
绝命词
边居谊（宋代）

孤城高倚汉江秋，血战三年死未休。
铁石肝肠忠义胆，精灵常向岘山留。
渔村杂句十首 其九
薛嵎（宋代）

猿鹤何曾肯受羁，偶来亭畔立多时。物情未到忘机地，步步行行只自疑。
缑山庙
许浑（唐代）

王子吹箫月满台，玉箫清转鹤裴回。

曲终飞去不知处，山下碧桃春自开。
念奴娇
王涣（唐代）

水沉香霭，满钱塘千里，秋烟如织。万井欢声瞻宝钱，遥指明星南极。辇路看花，神旗垂彩，名冠金门籍。平阳家世，凌烟都减颜色。须信勋业风流，阳春有脚，到处开桃李。洊拥油幢宸眷重，吴越江南江北。认取疏梅，东君深意，遣调羹消息。凤书飞下，绿槐元自相识。
句
石仙（宋代）

深邃门墙三楚外，清虚池馆五峰前。
平甫放三十二鸥于吴松余不及与盟
姜夔（宋代）

桥下松陵绿浪横，来迟不与白鸥盟。
知君久对青山立，飞尽梨花好句成。
送林古虚归闽
白玉蟾（宋代）

名落江湖二十春，江湖那个是知音。
于今拄杖挑明月，云满千山何处寻。
菩萨蛮（别意）

舒亶（宋代）

江梅未放枝头结。江楼已见山头雪。待得此花开。知君来不来。

风帆双画鹢。小雨随行色。空得郁金裙。酒痕和泪痕。
荆州书事二首
杨时（宋代）

千里濒江地可毛，结庐何必故山椒。
载醪不过斜川路，饮水谁同陋巷瓢。
勿问鸡虫閒得失，但知鹏鷃各逍遥。
黄尘满眼僧窗静，坐对风花意已消。
上严廉访十首
熊禾（元代）

七闽天南陬，实惟文明方。
风气一以开，文治何其昌。
我思常公化，迪我真无疆。
开端固匪易，再造伊谁当。
和何逢原南山八咏 其三 涌泉庵
何梦桂（宋代）

一泓寒碧浸青天，夜静天虚月在泉。洗耳莫听人世事，自弹流水和潺湲。
雨後步东园
杨万里（宋代）

晴缫金线不胜垂，寒勒青针未放齐。
拄杖能言忽相报，三三径里已无泥。
游灵岩吊毕秋帆先生 其二
张舟（清代）

丛桂秋风起涧阿，武昌堤柳几婆娑。老耽声妓新欢少，死恋湖山故国多。

几树冬青归自在，一场春梦醒如何。卖珠婢老天寒晚，破屋长怜补薜萝。
中秋夜洞庭圆月
姚合（唐代）

素月闲秋景，骚人泛洞庭。沧波正澄霁，凉叶未飘零。

练彩凝葭菼，霜容静杳冥。晓栖河畔鹤，宵映渚边萤。

圆彩含珠魄，微飚发桂馨。谁怜采蘋客，此夜宿孤汀。
捉御史
盛昱（清代）

车如鸡栖马如狗，绣衣使者蹒跚走。车如流水马如龙，四姓小侯行斗风。

黄尘薄日长安路，玉勒珊鞭竞驰骛。驺唱之仪不听前，纷纷旗校彯缨怒。

乱箠挝马马横触，进退仓皇真击毂。旋抽左右又参差，我未断鞅君脱辐。

大珰喊怒坌来前，一僮一仆絷送官。触忤纷侯罪当死，又向车中捉御史。

御史觥觥立殿中，南台况复称端公。翁主犹须避赤棒，贵游孰敢干青骢。

千步清道九华盖，王公皆当顿轭待。奈何翻欲截角来，凭藉张皇毋乃太。

圣明四海方照临，强宗乃尔相凌侵。朝廷不惜赫赫法，御史偏有休休心。

挥鼠辈窜等闲耳，细事何须告天子。旁观父老亦咨嗟，还是大臣知大体。

峨冠怒马犹龂龂，暂从亭长赦宪臣。亭长叩头还告语，今朝姑纵御史去。
閒居杂咏三十二首·礼维
陈淳（宋代）

礼以维其心，在心无不敬。
非此勿言动，非此勿视听。
春晚南堂晨起
陆游（宋代）

春阳染柳条，春风落花片。
化工本无心，谁与催漏箭？俯仰财几时，梁间有雏燕。
人亦随物迁，苍然镜中面。
要当心铁石，先登酣百战。
我岂儿女哉，秋风感团扇！
蔡长源以老马见借驽甚戏作
周紫芝（宋代）

羸骖已老莫嗔渠，涉世迂疏我自愚。马不能言当臆对，未知吾孰与君驽。
家侄季高作诗止酒戏赋二首 其一
刘一止（宋代）

渊明出从任，初亦计林田。

一朝倦束带，唾弃如飘烟。无酒每从倦，兹事若可怜。

醉来便逐客，卿去我欲眠。了知此贤胸，醒醉皆超然。

胡为遽止酒，而作止酒篇。此身役万物，不使一物偏。

有偏即是累，在性皆非圆。我樽可忘酒，我琴故无弦。

携琴玩空樽，惟我乐也天。
句 其五
崔鶠（宋代）

一从台倾苑树死，空馀飘瓦裁纹鸳。
夜雨
洪朋（宋代）

岁云秋矣转炎热，怪底白日云飞回。疾雷过耳不及掩，澍雨翻盆何自来。

对面镫缸聊屏箑，关心药裹且停杯。更怜天上佳期近，颇觉人间令节催。
闲居感兴六首 其一
江源（明代）

忆归休上越王台，欲写愁肠愧不才。

跨马出郊时极目，谁家桃李乱中开。
送张真人贺圣节回龙虎山
陈琏（明代）

龙虎真人上界仙，桂旗兰盖惯朝天。承恩长到黄金殿，侍宴曾陪白玉筵。

午夜星辰回使节，西江烟水送归船。京华岁岁期相遇，来祝吾皇寿万年。
山中得长句戏呈周辅并简朱县丞
陆游（宋代）

鹤鸣山空无鹤来，青霞嶂深天壁开。
千岩角逐互吞吐，一峰拔起矜崔嵬。
日光微漏潭见底，水气上薄云成堆。
幽禽飞鸣报客至，奇树璀璨知谁栽。
花藤怪蔓白昼暗，奔猿落狖无时哀。
路穷尚蹑一千级，忽见密竹藏楼台。
共言神僧昔住此，至今光景如天台。
搘筇负笠出复没，喜动妇人惊提孩。
高人何至作狡狯，无乃翫世聊相诙。
不然学道穷实际，讵舍正大崇奇儒林丈人学擅世，余事尚压蔡与崔。
名山未死可再到，此士一失难重陪。
赞府摘山事如织，摆拨领客何奇哉！境幽神怆不可住，归倩玉手传金杯。
次韵德升七夕二首 其一
葛胜仲（宋代）

盈盈一水截长空，乌雀桥成得暂通。逗晓归来装万恨，旧机牢落响寒风。
绮罗香·读邵康节遗事属纩之际闻户外人语惊问所语云何且曰我道复了幽州声息如丝俄顷逝矣有感而作
王夫之（明代）

流水平桥，一声杜宇，早怕雒阳春暮。杨柳梧桐，旧梦了无寻处。春午醉日转花梢，甚夜阑风吹芳树？到更残月落西峰，泠然胡蝶忘归路。
关心一丝别挂，欲挽银河水，仙槎遥渡。万里闲愁，长怨迷离烟雾。任老眼月窟幽寻，更无人花前低诉。君知否，雁字云沉，难写伤心句。
先遗二子鱼于子长逾旬而子长以四子鱼来
袁说友（宋代）

诗来愧我秕糠前，四尾堆盘胜酒船。
席上已无弹铗恨，感恩何止二赢钱。
送萧绾之桂林（时群玉游豫章）
李群玉（唐代）

兰香佩兰人，弄兰兰江春。尔为兰林秀，芳藻惊常伦。

灿灿凤池兰，一毛今再新。竹花不给口，憔悴清湘滨。

一朝南溟飞，彩翮不可亲。苍梧云水晚，离思空凝颦。

我亦纵烟棹，西浮彭蠡津。丈夫未虎变，落魄甘风尘。

大禹惜寸阴，况我无才身。流光销道路，以此生嗟辛。

万里阔分袂，相思杳难申。桂水秋更碧，寄书西上鳞。
送徐山人归睦州旧隐
雍陶（唐代）

君在桐庐何处住，草堂应与戴家邻。
初归山犬翻惊主，久别江鸥却避人。
终日欲为相逐计，临岐空羡独行身。
秋风钓艇遥相忆，七里滩西片月新。
九诵·孔子
鲜于侁（宋代）

曲阜兮遗墟，先师兮阙里。
神仿佛兮如在，涕潺湲兮不已。
穷天地兮一人，揭日月而照临。
生无万乘之位兮三千这徒心服而四来。嗟愚陋之不明兮仍商赐之为疑，
羌纷纷其妄作兮悖道违义而弗自知。顾六艺之折衷兮取舍纵横而协于道，
后世苟轻肆于胸臆兮必遽贻于诟病。三纲立而五教明兮实治世这宏矩，
履厚地而载高天兮胡一日之可舍，宜万龄这庙貌兮春秋不乏其时祀。
合仁义以为冠兮结忠信而为佩，集道德以为裳兮服文章而为带。
列笾豆为左右兮苹藻性而洁肥，酌玉醴以为酒兮错琼瑶而为粢。
升堂而北而兮望冕旒之巍巍，惟神明之降鉴兮洞精神其来歆。
登黄鹤楼歌
程襄龙（清代）

乘风我作汗漫游，西江上溯楚江头。滕王高阁吟罢又千里，瞥见黄鹤缥缈之飞楼。

片帆截江入汉水，汉皋投迹聊淹留。黄梅一雨遂积月，空江雾塞无时收。

楼中仙客怪我溷尘市，胡不破浪拿扁舟。朝来天宇放霁色，挂席那畏冲迅流。

欻然风利得仙助，摇瞬已自登瀛洲。振衣上更上，眼底何泱漭。

岷峨万里卷雪堆，泻入江涛添十丈。猛疑尚有最高层，搔首神飞发幻想。

人间胜迹总茫茫，汉阳无树笼青苍。芳洲亦在烟波底，独有山开大别依旧浮岚光。

仙枣树边一延睇，却讶枯槎有生气。何时赠我枣如瓜，结伴仙翁任游戏。

似闻铁笛引江风，吹落梅花杳无际。鹤来鹤去影响楼端存，当前有景须开尊。

且吟且眺今昔异，攀山广宴谁复论。谪仙豪上自长啸，踢翻捶碎胸次何止云梦八九吞。

悠悠尘界无李白，白云万古招诗魂。
灵岩寺二首
罗公升（宋代）

石门木老势槎牙，曾见吴娃拥翠华。
底事秦宫与唐苑，百年多属梵王家。
万安赖秀才家拾青楼二首
周必大（宋代）

经术逢辰富贵兼，取名银艾未伤廉。
更须唤作藏书阁，别贮邺侯三万签。
念奴娇（吕汉卿席上）
赵善括（宋代）

晓来膏雨，报一犁丰信，几枝娇色。岸草河沙明似镜，不到尘埃花陌。急管繁弦，香车宝勒，正阻寻春客。东风特起，半空微露晴碧。

何况主意深勤，冰清才藻，玉润真珪璧。翠麓华堂横枕水，波底斜阳红湿。莲社风流，桃溪标致，便觉凡心息。玉尊倾尽，笑中归步钩月。
小江驿送陆侍御归湖上山
陈羽（唐代）

鹤唳天边秋水空，荻花芦叶起西风。

今夜渡江何处宿，会稽山在月明中。
即事二绝
郑刚中（宋代）

春风尽日恣颠狂，吹散游云夜月光。
露带清寒入花骨，暗寻帘幕度幽香。
张叔厚白描乘鸾仙
柯九思（元代）

秦台缥缈近天涯，红露霏霏隔绛纱。萧史不归春欲老，吹箫祇在碧桃花。
夏秀才江居五题·枕流亭
文同（宋代）

爱此烟景佳，开轩故临水。
晴晖照寒浪，飞影动窗纸。
倚槛见鱼游，卷帘知雁起。
憔悴笑湘累，区区咏兰芷。
水调歌（人日）
范成大（宋代）

元日至人日，未有不阴时。新年叶气，无处人物不熙熙。万岁声从天下，一札恩随春到，光采动天鸡。寿域偏寰海，直过雪山西。

忆曾预，宣玉册，捧金卮。如今万里，魂梦空绕五云飞。想见大庭宫馆，重起三山楼观，双指赭黄衣。此会古无有，何止古来稀。
船窗
齐己（唐代）

孤舸凭幽窗，清波逼面凉。举头还有碍，低眼即无妨。

瞥过沙禽翠，斜分夕照光。何时到山寺，上阁看江乡。
春日六言十二首
刘克庄（宋代）

渊明甫涉知命，汲汲登皋临流。
侬长渠三十岁，故当秉烛出游。
梁烛处士辞金陵，相国杜公归旧山，因以寄赠
郑谷（唐代）

相庭留不得，江野有苔矶。两浙寻山遍，孤舟载鹤归。

世间书读尽，云外客来稀。谏署搜贤急，应难惜布衣。
银青制劄帖赞
岳珂（宋代）

先王笔法源于苏，奕然世全繇庭趋。
奁中手泽他岂无，义与事比当特书。
巨编剪取删繁芜，盛心端可传遗孤。
百年小楷照乘珠，为问汗青谁董狐。
崧台
梁以壮（明代）

独上崧台一听钟，憬然翻忆往年冬。林飞暮雨惊雄雉，州卷朝风泣亢龙。

峡口石声无汉阵，栏边树色有秦封。不堪望入崖门去，如此伤心又几重。
偈颂六十五首
释普济（宋代）

砉碎明月珠，始为家宝。
颺下鈯斧子，方是住山。
古策风高，天宽地阔。
别别，别峰妙转风雷舌。
漫歌八曲。小回中
元结（唐代）

丛石横大江，人言是钓台。水石相冲激，此中为小回。

回中浪不恶，复在武昌郭。来客去客船，皆向此中泊。
望绎山
孔传铎（清代）

薄暮驱车过鲁台，凫山青远绎山来。地余碑勒秦皇篆，天借桐为《禹贡》材。

万石玲珑堆洞壑，一松夭矫托云雷。无由驻马探奇胜，满眼征尘首重回。
麟中寓居寄蒲中友人
薛能（唐代）

萧条秋雨地，独院阻同群。一夜惊为客，多年不见君。

边心生落日，乡思羡归云。更在相思处，子规灯下闻。
题柴言山水
陆游（宋代）

阴阴山木合，幽处著柴荆。
喧中有静意，水车终日鸣。
谢庭新秀咏芝祝西厓先生生子
沈周（明代）

南岳昭奇产，明时迹亦超。地成灵宿孕，天与福何侥。

名重刍荛灵，贞非草木妖。文敷华盖殿，柄用紫宸朝。

衍玉家承庆，高霞代作标。仁支看禅续，和气属薰陶。

徵桂思燕窦，如蓂应帝尧。按图他日事，祝愿且歌谣。
题慎郡王黄山三十六峰图 其七 翠微
弘历（清代）

山深含湿翠，翠滴山承之。彷佛谪仙人，幽壑横琴时。
郑公泉
华镇（宋代）

溪上清泉玉色寒，临泉蹋尽石苔斑。为怜北阙乘轩客，白首高情在旧山。
寄王掾
刘攽（宋代）

壮齿行九州，智当任百忧。常慕马将军，又怜定远侯。

汩汩州郡马，奔走无停留。朝与簿书期，暮从农夫游。

尽力蒿艾间，令人愧前筹。会计与牛羊，古来悲孔丘。

王卿与我同，岁晏方田畴。乌攫道傍肉，貂馀身上裘。

西风木叶零，清雨天地秋。归来共尊酒，欢言马车休。
白莲
林泳（宋代）

泰华仙根不染尘，一枝冷淡种尤真。
欲缘梦断承妃步，色相空来坐佛身。
净比禅心月上女，妆羞丽质水边人。
紵袍羽扇吟相对，笑杀思王赋洛神。
送郑同夫归豫章分题诗 分题虎丘
郯韶（元代）

青山阖闾墓，荒草起秋风。
古隧苍精化，阴房玉雁空。
夕阳明野寺，远渚落霜枫。
送子难为别，无情楚水东。
偈颂七十六首
释子益（宋代）

格外提持，斗转星移。
智藏不会，海兄不知。
尀耐睦州担板汉，教坏临济涉厮儿。
此意明明说向谁。
闻子冲被徵寄问兼趣早出四首 其三
于慎行（明代）

潘园无限北堂欢，捧得除书掩涕看。一夕烽烟劳圣主，雄心那不指楼兰。
北墅
汪文柏（清代）

停舟寻北墅，缓步绕回廊。粉羽撩秋草，酲风拾霁阳。

佛香通小阁，人影倒寒塘。坦腹思幽榭，苔花满石床。
早夏游平原回
白居易（唐代）

夏早日初长，南风草木香。肩舆颇平稳，涧路甚清凉。

紫蕨行看采，青梅旋摘尝。疗饥兼解渴，一醆冷云浆。
别意
陈以豫（清代）

相见一何难，相别又何易。愿君鉴此心，他日莫轻弃。
春晚湖上
俞桂（宋代）

花事已成休，都人懒出游。
水添烟浪阔，山带夕阳愁。
柳树鸣黄鸟，沙堤卧白鸥。
不辞归路远，何必买扁舟。
鹧鸪天（在朝日寿母昌国叶夫人）
邹应龙（宋代）

帝里风光别是天。花如锦绣柳如烟。还逢令节春三二，又庆慈闱岁八千。

斟寿斝，列长筵。子孙何以咏高年。各裒千首西湖什，一度生朝献一篇。
和陶劝农韵勉吾乡之学者
吴芾（宋代）

吾乡人物，散处川陆。
岂无艇民，生而清穆。
亦既从师，步趋随逐。
亦既穷经，访寻归宿。
和琅琊王依古诗
王僧达（南北朝）

少年好驰侠，旅宦游关源。既践终古迹，聊讯兴亡言。

隆周为薮终，皇汉成山樊。久没离宫地，安识寿陵园。

仲秋边风起，孤蓬卷霜根。白日无精景，黄沙千里昏。

显轨莫殊辙，幽途岂异魂。圣贤良已矣，抱命复何怨。
十绝句呈章茂深安抚
陈造（宋代）

忍馋留得可羹鱼，微沫相濡未就枯。
自解柳枝投渌水，劳生与汝各江湖。
奉和大梁相公送人二首
裴夷直（唐代）

谢公日日伤离别，又向西堂送阿连。

想到越中秋已尽，镜河应羡月团圆。

北津杨柳迎烟绿，南岸阑干映水红。

君到襄阳渡江处，始应回首忆羊公。
木芙蓉
王安石（宋代）

水边无数木芙蓉，露染燕脂色未浓。
正似美人初醉著，强抬青镜欲妆慵。
书龙变轩事乃成颂白青城道伯
张继先（宋代）

一室绝尘埃，和风撼瑶竹。
满几惟琴书，潇然异尘俗。
时时操寸毫，节篆数囊录。
或同务玄子，楸枰两三局。
夜对隔林月，膝上奏神曲。
更深兴未阑，徐徐启缄轴。
好来青城君，云开远山绿。
和饮酒二十首 其二
黄淳耀（明代）

平生麋鹿姿，结爱林与山。误怀济物心，汨没俗中言。

一经如法律，亭疑三十年。彼哉曲学生，功名已流传。
书怀二首
赵蕃（宋代）

要令多病也身轻，安得晨风永昼清。
瑟瑟泉流沿涧响，疏疏松吹转空鸣。
生平旧隐藓踪合，老至危途蓬鬓生。
松柏后雕闻古语，若何秋菊敢齐名。
新秋普明院竹林小饮得高树早凉归
梅尧臣（宋代）

翻然思何苦，昨夜秋风高。
良友念将别，幅巾邀此遨。
清梵隔寒流，乱蝉鸣古树。
谁知林下游，复得杯中趣。
池上暑风收，竹间秋气早。
回塘莫苦留，已变王孙草。
未坠高梧叶，初生玉井凉。
愁心异潘岳，独自向河阳。
不减阮家会，所嗟当北归。
厌厌敢辞醉，明发此欢非。
感皇恩（寿）
张元干（宋代）

年少太平时，名园甲第。谈笑雍容万钟贵。姚黄重绽，长对小春天气。绮罗丛里惯，今朝醉。

台衮象贤，元枢虚位。壮岁青云自曾致。流霞麟脯，难老洛滨风味。谢公须再为，苍生起。
忆敬亭山作
郭祥正（宋代）

忽忆敬亭山，翠碧千万寻。白云拂地弄晴影，黄猿啸晚清人心。

桃花流水三月深，柳絮披烟辞故林。重楼复殿据山脚，像塑制度祠非淫。

晋时谢守曾赛雨，至今石上镌遗吟。五言雅重参二典，琅琅一诵铿璆琳。

绿潭无底白玉沈，千载何人知此音。李白骑鲸出沧海，回鞭曾宿岧峣岑。

却泛虚舟弄溪月，紫霞之杯倾不歇。醉来更约崔宗之，秋水玄谈清兴发。

数公逸驾何当还，怅望英风不可攀。信道相看两不厌，古来只有敬亭山。
南雄望远亭本朝章郇公所作公尝为郡太守种荔子二株今方茂实而后人所种皆不成东美要予致酒亭上为赋四韵
郭祥正（宋代）

城角危亭面面开，尘侵丞相旧诗牌。凌江欲转鲸鱼活，荔子成阴玉树埋。

庾岭乍过无瘴雾，长安不见奈愁怀。且倾浊酒承高论，秋水何由辨渚涯。
空山吟十咏有序 其三 宝盖山
王渐逵（明代）

宝盖参差映石台，茅斋遥傍翠微开。谈真道士携琴去，问字门生载酒来。
春日山居即事五首·其一
王廷陈（明代）

草动三江色，林占万壑晴。
篱边春水至，檐际暖云生。
溪犬迎船吠，邻鸡上树鸣。
鹿门何必去，此地可躬耕。
幽居春夜
陆游（宋代）

暮景催人雪鬓双，十年始复反吾邦。
云逢佳月每避舍，酒压闲愁如受降。
三弄笛声初到枕，一枝梅影正横窗。
要知清梦游何许，不钓桐江即锦江。
挽玄珠上人
雪溪映（明代）

残灯耿耿夜何其，虚室空悲禅坐时。
廿载形骸孤鹤吊，一生心事故人知。
雨添郭外沉龛草，风涸窗前洗砚池。
白社曾同秋后集，而今惆怅泣题诗。
满江红（和张守仲及送孔纯老守历阳）
王之道（宋代）

竹马来迎，留不住、寸心如结。□历湖、须坞相望，近同吴越。阙里风流今未减，此行报政看期月。已验康沂富国，千古曾无别。

多谢润沾枯辙。令我神思清发。□新命欢浃，两邦情惬。明日西风帆卷席。高樯到处旌麾列。忽相思，吾当往，谁谓三墩隔。
七夕郑文振席上姬有楚云者为作三弄
方岳（宋代）

帝子经年别，秋风远客情。
断云含宿雨，古木落寒声。
河汉低逾润，江潮夜未平。
巫云莫吹笛，吾意正凄清。
戴唐卿挽词
林季仲（宋代）

湖海长为客，干戈仅脱身。
来寻林下友，半与鬼为邻。
马上人何在，庭前草自春。
平生饶意气，寂寞委荆榛。
和刘怡溪观涨韵酬邓子高龚进甫三首
赵贞吉（明代）

河上有丈人，习水如抱子。
视身如虚空，观物比骈指。
持念入平等，会物为己矣。
丈人视吾侬，奚啻小蝼蚁。
能嗤垤中海，来哂矜秋水。
四十初度
顾太清（清代）

百感中来不自由，思亲此日泪空流。雁行隔岁无消息，诗卷经年富唱酬。

过眼韶华成逝水，惊心人事等浮沤。那堪更忆儿时候，陈迹东风有梦不。
再和
孙觌（宋代）

二年客尘土，独夜忧悄悄。遇酒一破颜，歌呼醉连晓。

寸心为谁明，伴此孤月皎。枯楠郁峥嵘，老干空自表。

蚁穿万孔萃，蛛挂千丝扰。白鹤逝不来，岂敢更择鸟。
柳腰轻 秋闺
马闲卿（清代）

从来那惯愁滋味。腰正瘦，心将碎。乌云才绾，菱花慵对，掩著琐窗寻睡。

敲朱户、檐马声凄，战金风、井梧叶坠。

不分芙蓉沉醉。笑海棠、露浓红退。满怀情绪，倚阑无语，兀自偷垂香泪。

总知是、秋梦无端，没来由、把人憔悴。
圆山谢雨二首 其一
郭祥正（宋代）

牲牷报祀入圆山，赫赫神功指顾间。水满大田甘雨足，龙归深涧宿云閒。

乐声自和松声奏，玉色遥瞻酒色殷。安得梦魂陪逸驾，更传仙句落人寰。
张旭观公孙大娘舞剑器
徐渭（明代）

大娘只知舞剑器，安识舞中藏草字。老颠瞥眼拾将归，腕中便觉蹲三昧。

大娘舞猛懒亦飞，秃尾锦蛇多两腓。老颠蛇黑墨所为，两蛇猝怒斗不归。

红毡粉壁争神奇，黑蛇比锦谁邛低。野鸡啄麦翟与晕，一姓两名无雄雌。

老颠蘸墨捲头发，大娘幞头舞亦脱，留与诗人谑题跋。

常熟翁来索判频，常熟长官错怪人。
罗敷媚（和何大夫酴醿菊·二之一）
陈师道（宋代）

春风吹尽秋光照，瘦减初黄。改样新妆。特地相逢只认香。

南台九日登临处，不共飞觞。镜里伊傍。独秀钗头殿众芳。
寒日书斋即事三首
皮日休（唐代）

参佐三间似草堂，恬然无事可成忙。移时寂历烧松子，

尽日殷勤拂乳床。将近道斋先衣褐，欲清诗思更焚香。

空庭好待中宵月，独礼星辰学步罡。

不知何事有生涯，皮褐亲裁学道家。深夜数瓯唯柏叶，

清晨一器是云华。盆池有鹭窥蘋沫，石版无人扫桂花。

江汉欲归应未得，夜来频梦赤城霞。

方朔家贫未有车，肯从荣利舍樵渔。从公未怪多侵酒，

见客唯求转借书。暂听松风生意足，偶看溪月世情疏。

如钩得贵非吾事，合向烟波为五鱼。
观老杜久客一篇其言有感于吾心者因为八咏 其二 淹留见俗情
程俱（宋代）

扶病来城郭，栖迟又几年。炎凉惊节变，荣悴与时迁。

掉臂人趋市，骈头蚁慕膻。回观衰冷地，古灶不生烟。
田顺郎歌
刘禹锡（唐代）

清歌不是世间音，玉殿尝闻称主心。

唯有顺郎全学得，一声飞出九重深。
暮雪
田锡（宋代）

北风惨惨生微雪，微雪片片皆横飞。梅花柳絮随人归，黄云千里凝无辉。

唯念蓬蒿何处客，缊袍不暖饥且羸。
泊舟别故
张方（宋代）

瓣香杓杜老先生，文艺林中许乞盟。
埽叶岩幽酌泉窦，可能续赋洞箫声。
赠太子太傅李康靖公挽词二首
王珪（宋代）

议政西清贵，辞荣北第开。
鲁冈天与寿，荀里世多才。
象告中台坼，峰惊半岳摧。
秋风嵩少路，箫鼓有余哀。
次韵唐人刘阮五首 其五 刘阮再到天台不复见诸仙子
赵完璧（明代）

欢合从前记尚真，不堪重问杳音尘。玉箫金粉遗新恨，红树青音失旧邻。

野鸟唤回花底梦，水云悽断洞中春。故乡落寞故人去，空对斜晖愁杀人。
送李际可婺源学录
牟巘五（宋代）

说着琼台气塞胸，天教有子慰孤忠。
春秋为喜一经在，兄弟谁知异姓同。
秋来
晁说之（宋代）

秋来颇自适，抚此清收时。
不假绝交论，聊吟招隐诗。
山阿新橡栗，朝廷旧皋夔。
早晚罢给散，恩偕雨露垂。
热甚
释居简（宋代）

四壁除遮障，炎风似炽炉。汗随停扇滴，气逐漱冰苏。

销暑露寒殿，归仁扇暍图。一杯槐叶冷，谁致锦屠苏。
瑞鹤仙
张肯（明代）

盈盈罗袜。移芳步淩波，缓踏明月。清漪照影，玉容凝素，鬓横金凤，裙拖翠缬。

渺渺澄江半涉。晚风生，寒料峭，消瘦想愁怯。

我僭为兄，山矾为弟，也同奇绝。馀芬剩馥，尚熏透、霞绡重叠。

春心未展，閒情在、两鬓眉叶。便蜂黄褪了，丰韵媚粉颊。
乙卯乡贡鹿鸣宴次韵
陈著（宋代）

结发书痴气吸川，壮年才得预宾筵。
射穿杨叶心何武，梦入梅宾骨已仙。
设席肆筵劳送上，著鞭跨马欲飞前。
令君早晚朝天去，桃李妍春正耐烟。
水上寄乐天
元稹（唐代）

眼前明月水，先入汉江流。
汉水流江海，西江过庾楼。
庾楼今夜月，君岂在楼头。
万一楼头望，还应望我愁。
荔枝五首 其三
李纲（宋代）

玉人纤指擘轻红，犹忆恩颁自汉宫。翠笼藤盘异当日，蛮烟瘴雨正濛濛。
偈颂七十一首
释了惠（宋代）

隔江回首，已涉波澜。
官路交肩，犹添荆棘。
荆南兵马使太常卿赵公大食刀歌
杜甫（唐代）

太常楼船声嗷嘈，问兵刮寇趋下牢。牧出令奔飞百艘，

猛蛟突兽纷腾逃。白帝寒城驻锦袍，玄冬示我胡国刀。

壮士短衣头虎毛，凭轩拔鞘天为高。翻风转日木怒号，

冰翼雪澹伤哀猱。镌错碧罂鸊鹈膏，铓锷已莹虚秋涛，

鬼物撇捩辞坑壕。苍水使者扪赤绦，龙伯国人罢钓鳌。

芮公回首颜色劳，分阃救世用贤豪。赵公玉立高歌起，

揽环结佩相终始，万岁持之护天子。得君乱丝与君理，

蜀江如线如针水。荆岑弹丸心未已，贼臣恶子休干纪。

魑魅魍魉徒为耳，妖腰乱领敢欣喜。用之不高亦不庳，

不似长剑须天倚。吁嗟光禄英雄弭，大食宝刀聊可比。

丹青宛转麒麟里，光芒六合无泥滓。
画舫泛春偶联一绝
韦骧（宋代）

近郭风光日日新，城头溪上互寻春。欲知昨日篮舆客，便是今朝画舫人。
代徐思远谢张季万
王洋（宋代）

淳风叹辽远，友道伤浇漓。
交情比一线，断续同轩縻。
仁惇既难事，义重亦不支。
寒谷少温律，衡门自寒扉。
亦闻豪侠地，风月满台池。
可怜伏雌客，出往无所施。
淮乡有病客，波浪逐沦弥。
中流失舟楫，宛在水中泜。
请叙先世德，缭绕穷方维。
始奉华阴组，继迹东南驰。
道有海内誉，经为淮上师，
闻风事鑽仰，极力忘惫疲。
求精析晋豕，辨伪天褒漦。
大逐千里鹏，小察一雨鳍。
旌善类骋骏，诛奸如戮鲵。
鱼虫蛙虾蛤，琐琐俱不遗。
笔阵骥逸野，词锋江斩螭。
导江派海尾，疏源河鉴岯。
立言经寓宇，刊行结防堤。
礼乐尊中国，春秋挥四夷。
书谣切颂帝，诗化淑歌妃。
德苑心潜远，文帷性自嬉。
谋心千古近，张目万人睢。
观范推难习，同肩欢莫追，
穷荣探杳默，测远极奫而。
奚事千张锦，真成一角犀。
听言真靡靡，观行自披披。
里荐书频上，天恩泽屡垂。
翼冲宜遂奋，羽因奈轻摧。
贱子随前绪，遗踪恨久违。
智高思引望，愚下顾难移。
前业皆纷放，今怀孰怨咨。
志存宜自励，聪失仆安祈，
碌碌追香饵，规规拾腐劙。
戴盆思倬汉，屋蔀蔽朝曦。
流落真难似，衣冠愧未宜。
敢思千里润，但觊一环溪，
自分无修翮，何人整困泥，
及门初著足，投分乃知归。
衮衮窥儒海，汪汪见量陂，
风流饶洒落，矩度尽逶迤。
附尾蝇方借，馀斑豹幸窥。
自从杯与共，不觉岁逾期。
饮德初难料，蒙庥久尚疑。
篇章时继续，杖履屡追随。
乍履云衢便，俱亡客路危。
与钱宽剩酒，晨饭接残炊。
揣质恩奚自，知公德不漓。
煦濡三尺泽，和暖一囊衣。
盛事真惊俗，神高解起痿。
老躯财脱病，稚子孰言肥。
慰荐增今喜，栽培任夙期。
此身如寄吒，毕愿服耕耛。
悲此孤根弱，愁先百草萎。
名卿宜达理，直道不容私。
饮德宁辞醉，餐和不恨饥。
顿忘前事迫，复虑思时悲。
东产虽开馆，淄川只下帷。
可能尝燕乐，独肯念贫羸。
肉骨非无药，还生信有医。
论情惟藉口，此病敢言腓。
枯鲋长思水，官蛙幸给糜。
承庥宜足矣，去德如何之。
道义终祈合，形骸听蝗睽。
借筹难献策，罄竹莫陈词。
君子真雄观，幽人乏令姿。
甘贪宁守鲁，事在复贫齐。
已佩添年药，还吟起病诗。
命疏从我薄，情解为君怡。
聊述芜词拙，章成复自嗤。
放榜明日知落副车有作
张弘敏（清代）

琼楼高迥绝跻攀，大药功成第八还。行到半天仙骨少，罡风复遣落人间。
寄题睡轩
王安石（宋代）

刘侯少慷慨，天马脱馽羁。
一官不得意，州县老委蛇。
新居当中条，墙屋稍补治。
疏轩以睡名，从我远求诗。
朝廷法令具，百吏但循持。
又况佐小邑，有才安所施。
赋租如簿领，狱讼了鞭笞。
翛然即高枕，於此乐可知。
王官有空谷，隐者常栖迟。
拂榻梦其人，亦足慰所思。
嗟予久留连，窃食坐无为。
浩歌临西风，更欲往从之。
人爱九日多以靖节之故仆以邠老七字为可以益
赵蕃（宋代）

东篱满把菊，柯山一句诗。
四时皆有节，九日独如斯。
潘子夙所尚，陶翁何敢师。
是故逢此日，爱慕仍凄悲。
所愿学渊明，归去了不疑。
松菊傥犹存，田园随事为。
亦愿如邠老，白首邱壑期。
人穷与诗长，得失其在兹。
归朝欢 送张天瑞都宪巡抚北畿
黄仲昭（明代）

三伏炎曦真烁石。使君何事行匆剧。王畿分镇简贤能，君命有严遑自适。

西江人叹息。福星移照天之北。旧同寅，暌违矩范，翘首情何极。

使君早蕴匡时策。中外贤劳名赫奕。此行绣斧带霜威，当道豺狼看敛迹。

九重方侧席。寤寐求贤敷德泽。看他年，进秉钧轴，霖雨苏寰域。
寄李彬
谢逸（宋代）

昔日陶彭泽，何尝见督邮。江淮宽运漕，幕府得优游。

故旧谁青眼，功名要黑头。相思怀抱恶，注目倚南楼。
杂曲歌辞。古别离二首
施肩吾（唐代）

古人谩歌西飞燕，十年不见狂夫面。三更风作切梦刀，

万转愁成系肠线。所嗟不及牛女星，一年一度得相见。

老母别爱子，少妻送征郎。血流既四面，乃亦断二肠。

不愁寒无衣，不怕饥无粮。惟恐征战不还乡，

母化为鬼妻为孀。
戏题阴凉室阶前芭蕉
祖柏（元代）

新种芭蕉绕石房，清阴早见落书床。根沾零露北山润，叶带湿云南涧凉。

得地初依苍石瘦，抽心欲并绿筠长。雨声夜响巅崖瀑，晴碧朝浮海日光。

樗栎自惭全寿命，楩楠合愧托岩廊。观身正忆维摩语，草字宁追怀素狂。

白昼栖迟吾计拙，青霄偃仰汝身强。岁寒要使交期在，莫畏空山有雪霜。
游清凉寺 其二
陈法（清代）

天风吹浮云，千古亦不息。奈何扫叶僧，朝夕尽微力。

至今画中人，箕帚在其侧。造化日代谢，人事递迁革。

剩水与残山，几历兴亡迹。前度有刘郎，搔首空叹息。
宝镜词
钱福胙（清代）

尘封宝镜光辉歇，一片浮云滓明月。细调铅汞试重揩，轻痕转眼随风没。

朝来启视无纤瑕，当窗照见颜如花。祇怜艳质易衰朽，青铜伴影辜韶华。

吁嗟乎，青铜拂拭光仍在，韶华一去时难再。
送陈梦得省闱一首
苏籀（宋代）

棘闱春晓鏁南宫，文柄伊人掌握雄。
巧射穿杨惊破的，克家长箭挟良弓。
怀经负笈云霞集，出手成卢月桂藂。
玉殿赐袍黄纸诏，布衣驰骛黑头公。
郊行即事
王兆升（清代）

飞蝗来凤邑，忽蔽永丰云。妇子奔号急，微民稽拜殷。

弭灾全藉德，祝蜡岂徒文。赖有廉仁宪，驱山息异氛。
病中知皇子陂荷花盛发寄王缋
裴夷直（唐代）

十里莲塘路不赊，病来帘外是天涯。

烦君四句遥相寄，应得诗中便看花。
送族弟子西赴省
杨万里（宋代）

吾家词伯达斋翁，阿季文名有父风。
笔阵千军能独扫，马群万父洗来空。
嗟予还笏归林下，看子乘船入月中。
淡墨榜头先快睹，泥金帖子不须封。
秋夜雨窗有怀葛秀才炳
谢晋（明代）

耿耿不成寐，空城寒漏迟。那堪闻雨夜，政是忆君时。

檐溜时惊梦，虫声暗助悲。何当同剪烛，重与话相思。
送李节推挈内归宁池阳并李察推往南康军嫁妹二君同行
梅尧臣（宋代）

江上双画舸，风帆或先后。晚共泊芦洲，欣同幕中友。

一过长风沙，一住贵池口。当时骢马客，今是凭熊守。

每怜诸女贤，与婿来为寿。上去至南康，嫁妹事箕帚。

不畏杨澜险，不为庐峰秀。二君情义著，我送何须酒。
罗道士
张籍（唐代）

城里无人得实年，衣襟常带臭黄烟。楼中赊酒唯留药，

洞里争黄不赌钱。闻客语声知贵贱，持花歌咏似狂颠。

寻常行处皆逢见，世上多疑是谪仙。
绛雪亭
张渥（元代）

溪上花无数，春风别有天。楼台仙子宅，书画米家船。

绛雪回歌扇，红霞落舞筵。羽觞飞醉月，应是酒如泉。
春暮
刘应时（宋代）

愁里青春去，年来白发加。
细书欺老眼，烂饭惬衰牙。
宁梦穴中蚁，不疑杯里蛇。
南窗时隐几，一缕篆烟斜。
慈林讲师顶相
释绍昙（宋代）

气宇兮春温，风标兮凛然。
律虎出林兮，裂破开遮持犯。
经龙搅海兮探穷顿渐偏圆。句法清新兮，
吟彻山庄梅竹。胸襟妙蕴兮，
包罗丘壑风烟。友缙绅兮，
非权门炙手。荷佛法兮，
思重负赪肩。煨芋香兮，
无心收涕。卧云深兮，
岂意朝天。邈真容兮，
明镜绘像。付箕裘兮，
神珠藏渊。夫是之谓慈林克家之子，
真鸾胶而续弦者也。
首夏访杜大瑛
曹必进（清代）

薰风何事趣莺鸣，引向城南觅友生。步逐村农才有路，香传野卉尽无名。

槿篱掩映寻门入，竹径迂回避笋行。最是上堂人阗寂，抠衣伫听读书声。
蝶恋花
向子諲（宋代）

亦次其韵

岩桂秋风南埭路。墙外行人，十里香随步。此是芗林游戏处。谁知不向根尘住。

今日对花非浪语。忆昨明光，早辱君王顾。生怕青蝇轻点污。思鲈何似思花去。
寿魏鹤山
吴泳（宋代）

濂溪雅爱莲，程子乐观鱼。
生机不停息，天理原平铺。
美人湖上来，挹绣天东隅。
清气荡喧浊，德风振纤枯。
人酣莺花国，雨满菜豆区。
肯縻尔好爵，而夺渠贞符。
鹰鸇好弹击，乃谓鸾凤疎。
原言崇明德，永作国璠玙。
吴中言怀寄南海二同年
皮日休（唐代）

曲水分飞岁已赊，东南为客各天涯。退公只傍苏劳竹，

移宴多随末利花。铜鼓夜敲溪上月，布帆晴照海边霞。

三年谩被鲈鱼累，不得横经侍绛纱。
送金景茂之凤阳
李敏（明代）

骢马紫丝缰，征人向凤阳。
天形入淮泗，树势引濠梁。
古亳元汤业，新丰本汉乡。
皇陵瞻王气，盘郁一苍苍。
归家即事
郑梁（清代）

暂得离城市，归家事转清。移花乘细雨，插种急新晴。

浪暖鱼儿出，烟浓杏子生。村居无俗客，随意听禽声。
莺啼序二首 其二
奕绘（清代）

东风恁般袅娜，到披香别殿。锦屏外、十二栏干，海棠昨夜开遍。

屏得春光几许，垂垂帘幕深深院。见个侬、小立多时，绣余人倦。

格外娇憨怎画，正无赖、轻寒轻暖。曾记得、梦里相逢，年来和梦都懒。

斗宫装、霓裳云锦，点宝髻、蕊珠花片。最怜伊、指笋纤柔，斜擎斑管。

刘家碧玉，天上飞琼，逗诗情宛转。想吟就、玲珑红豆，飘摇红叶，吴国双乔，汉宫双燕。

梨花开也，柳花飞也，断肠谁谱销魂传。让神仙、消受风流，春莺儿啼罢，游丝更比人闲，闲情何处消遣。

列岫眉长，回波眼俊，玉鸦叉睛展。浑疑是、阏氏画错，幽怨琵琶，班女情移，徘徊团扇。

无主春归，莫愁人老，但省识、花间索句图中见。多少环佩凄凉，金粉凋零，世朝都换。
因禅师挽诗 其一
赵孟頫（元代）

先子同年友，唯馀此老存。安心得禅悦，闭户道弥尊。
过清溪
陈复（明代）

红船移入清溪湾，舟子急呼前驿关。晓日半篷方睡起，前头无数好江山。
题会乩邓宗经先生颐老庄
李昌祺（明代）

灊郊亩亩皆稻田，大畦小疃相接连。先生豫为休退计，剩买百亩荒城边。

仍将数亩搆书屋，扁以颐老争誇传。罢官拂袖便居此，肮脏肯受虚名缠。

桃冠芒鞋紫竹杖，手版纳却轩车悬。青衿问奇定载酒，白足结社非逃禅。

宁甘食力事耕耨，敢厌诲人抛简编。乘闲偶出值野叟，稼穑话久因忘还。

向晚归家窗户暝，酒浆旋设灯初燃。芹羹炊香杂薯芋，絮被卧暖兼缯绵。

方知随处有佳境，奚必镜水稽山妍。亲朋凋零故乡远，兹地卜筑应前缘。

相期与君慎终始，恐是晚节稀能全。叩门昏夜得富贵，吁嗟有若乞丐然。

但当益励固穷志，居易俟命从华颠。
革辙二门
释重顯（宋代）

德云闲古锥，几下妙峰顶。
唤他癡圣人，担雪共填井。
何象冈相君携同泛舟送李定夫
欧主遇（明代）

绕林红缀荔枝新，雨过争看垫角巾。绿野到门同作客，仙舟移酌欲留人。

柳藏蝉唱依依听，江浴鸥群款款亲。惜别却忘归路远，肯于沉醉问车茵。
赠相士刘跛子
萧立之（宋代）

庐陵跛子代有声，相法如镜开玄冥。喙长三尺不称身，翻江倒海惊座人。

崆山尽头秋色晚，椎髻梭花隐门限。𨃟跚袍布揖使前，塞屋堵墙惊差见。

桑叶杉枯怀楚归，十年读书良未非。逢君啧啧三个好，岂亦见吾衡气机。
山行冒雨至村家
梅尧臣（宋代）

雨急芹泥滑，禽鸣苦竹秋。
野香生草木，云润上衣裘。
入石才通马，穿林忽隐牛。
山家多浅井，下照碧峰头。
金丹诗诀 其三十九
陈楠（宋代）

志默忘言理最端，更无一物可相关。回眸谩著些儿力，一得分明万事闲。
又和松碧轩三绝
胡寅（宋代）

新陂剩水沃良苗，想见当时相杵谣。
尚有荒余须快犊，何须塌具更悬腰。
九曜石 其二
柴杰（清代）

池岛清阴里，徘徊吟绕廊。烟花腾几席，星斗焕文章。

地胜林亭好，风回锦绣香。灵芝三秀气，睿泽喜洋洋。
匡山五咏 其五 环中亭
袁华（明代）

崇冈积苍雪，罗立展屏幛。巘崿荦确中，芟夷得平旷。

四顾何巍然，镵云开叠嶂。山如众星列，环拱皆北向。

一亭据中心，势欲两相抗。天高氛翳消，春还淑气畅。

激水流羽觞，鸣琴发清唱。俛仰宇宙间，览古兴慨忼。
送王德辉尚书归馀姚
储巏（明代）

南来暂辍紫宸班，弭棹江干便拟还。东观图书头半白，北堂鱼笋梦常关。

归鸿纵目云霄外，老鹤鸣阴莽苍间。多少玉堂嘉话在，风流应对谢东山。
朝中措（移桃花作）
周紫芝（宋代）

小桃花动著枝浓。移得伴衰翁。多谢天公怜我，一时染就轻红。

春光犹在，花枝未老，莫放尊空。休倚半岩烟树，能消几度东风。
寄龚实之正言
陆游（宋代）

台省诸公岁岁新，平生敬慕独斯人。
山林不恨音尘远，梦寐时容笑语亲。
学道皮肤虽脱落，忧时肝胆尚轮囷。
至和嘉佑须公了，乞向升平作幸民。
同长卿梅下饮茶
邹浩（宋代）

不置一杯酒，惟煎两碗茶。须知高意别，用此对梅花。
壶中天歌赠侯明父
乐雷发（宋代）

盖头即可居，容膝即可安。
连云大厦千万间，何如壶中别有天。
壶中何所有，笔床茶灶葫芦酒。
壶中何所为，目送飞鸿挥园丝。
窗前祝融老僧竹，壁上九疑狂客诗。
壶中主人知为谁，啖枣仙伯雪鹤姿。
左揽玄微袂，笑移砥柱弄河水。
右拍长房肩，饱餐麟脯倾玉舷。
蓬莱山，在何处，
劝君且占壶中住。不曾上列金马门，
也应不识崖州路。探禹穴，
浮沅湘。脚下尘土鬓上霜，
我到壶中如故乡。
杂兴五首 其三
范浚（宋代）

高蝉荫嘉木，未省螗斧危。勇虫亦何愚，不顾黄雀饥。

痴痴挟弹子，已复露沾衣。世事无不然，古今同一悲。
木犀
方蒙仲（宋代）

灵根久向月中栽，不信天香坠下来。
自是人间与天上，一般种子一齐开。
盘洲杂韵上 芝泉
洪适（宋代）

美瑞山祇管，幽泉地脉通。漱甘冰熨齿，短绠走溪童。
江城子
王安中（宋代）

荷花遮水水漫溪。柳底垂。乱蝉嘶。舍辔何妨，临水照征衣。一扇香风摇不尽，人念远，意凄迷。
骑鲸仙子已相知。数归期。赋新诗。更想翟公，门外雀罗稀。陶令此襟尘几许，聊欲向，北窗披。
题龙岩寺文与可怪石墨竹
程壬孙（宋代）

风雨劳先别，敢辞樽酒深。
一梢墙上竹，留作岁寒心。
生查子
管鉴（宋代）

天教百媚生，赋得多情怨。背整玉搔头，宽了黄金钏。

情随歌意深，故故回娇眄。不是不相知，只为难相见。
句
石延年（宋代）

苔矶清镜里。
览古
李商隐（唐代）

莫恃金汤忽太平，草间霜露古今情。空糊赪壤真何益，

欲举黄今竟未成。长乐瓦飞随水逝，景阳钟堕失天明。

回头一吊箕山客，始信逃尧不为名。
台湾八景
王璋（元代）

问津当重镇，薄暮泛长空。流尽三春水，飘然一叶风。

乱山浮远翠，落日浴残红。谈笑天垂幕，车声月色中。
醉落魄·九日吴胜之运使黄鹤山登高
戴复古（宋代）

龙山行乐。何如今日登黄鹤。风光政要人酬酢。欲赋归来，莫是渊明错。
江山登览长如昨。飞鸿影里秋光薄。此怀祗有黄花览。牢裹乌纱，一任西风作。
代意
李宗谔（宋代）

雾鸾晓影忽参差，云雨阳台役梦思。
自是膠弦无续日，不同珪月有圆时。
洞房斗帐承新爱，河汉星桥隔后期。
绮榭凝尘断消息，抒情空擬四愁诗。
后东皋草堂歌为陈学山赋
杨方立（清代）

蒹葭江水西风急，木叶翻红秋露白。十幅蒲帆挂断烟，元亭一露扬雄宅。

主人爱客启柴关，执手褰衣出笑颜。中馈为开春瓮酒，长筵遥展夕阳山。

山前山后浮云渡，聚散微茫不知处。停杯忽与话当年，词未能终泪先注。

昔日清明忆太丘，修文砥行先民俦。名山偃卧高托迹，长松百尺风飕飕。

点缀丘园发幽趣，太湖白石龙门树。书卷高闲柳谷居，烟霞罨画浯溪路。

三秋明月三春花，窈窕笙歌出绛纱。高山大有携琴客，曲径时回问字车。

诗瓢酒盏朝还暮，青山止爱高人住。浔阳江上檄书来，一官抵死催人去。

去年苦调计相思，犹复丁宁话故枝。彭泽菊花怜尚在，辽阳白鹤竟何归。

惊飙荡海洪涛起，丹山羽折琼华萎。蛇年鸡梦兆纷纭，悼痛人琴俱已矣。

流风陈迹剩池台，蟠蟀寒吟四壁哀。旧种杏花余太息，当时燕子尚飞来。

我昔髫年侍文宴，作歌得许窥坛坫。已羡登龙揖孔融，犹烦倒屣迎王粲。

而今憔悴返江乡，千里红尘老剑霜。重到山阳寻旧梦，徒瞻画相拜中郎。

主人收泪重剪烛，劝我长歌须再续。含毫摊纸望苍茫，一片秋声响空谷。

东皋叶落雨霏微，蒿蔚风中孝子悲。长笺题向庭前树，伴尔慈乌夜夜啼。
水仙花篇
徐玑（宋代）

成阵风作车，宓妃波为茵。
良夕忽会过，明月寒铺银。
环佩凌秋忽，笙箫亦具陈。
何以慰寥廓，乐此相知新。
采珠拾翠羽，言笑生华春。
赠以金琅玕，捧以白玉人。
酌醴动芳气，妙与兰茝纫。
欢娱有聚散，美宝无贱珍。
至今寒花种，清彻莹心神。
霜皑众卉藁，孤媚良舒伸。
杜鹃望帝魂，啼血何嚣嚣。
妃子眠海棠，荒湎焉足邻。
i姮女手栽桂，光彩相依因。
故知蓬瀛姿，不染纤点尘。
即事有感再用前韵二首 其二
程俱（宋代）

回首中原叹黍离，山河无复旧城池。安知七宝轮王境，顿作天人现五衰。
和傅子云见赠
桂闻诗（宋代）

客袖冲寒至，飘飘不受羁。
笑呵双兔筦，亟写锦囊诗。
虽我斑毛薄，多君青眼垂。
别怀无处着，随梦到春池。
刘希颜持节按县招维心舟中小酌次维心韵 其二
沈与求（宋代）

随处喧铜马，何人炫木牛。轻捐小山句，急捍大江流。

行迈心疑醉，周爰事喜谋。招呼隐君子，高浪兀虚舟。
陆治飞阁凭江图即用其韵
弘历（清代）

虚阁栖岩入云耸，危桥跨涧得蹊斜。高人凭槛契真悟，一切浮名付浪花。
四月九日与斯道衍公登虎丘
守仁（明代）

绀宫海涌碧崔嵬，曾有秦王驻跸来。虎石半销金气尽，翠崖中断剑池开。

岩僧扫月千峰净，山鬼吟风万壑哀。老我登临春已晚，落花吹遍讲经台。
句
罗舜举（宋代）

腊酒催诗处，春幡剪彩时。
秋晚雨中作
陆游（宋代）

新雁南来岁又残，萧萧风雨暗江干。
客疏似悉尔来病，酒薄不禁如许寒。
草络篱头花尚碧，树当浦口叶初丹。
醉来且拥黄紬睡，莫问何时后土乾。
宋颂九首·明道
石介（宋代）

图任哲艾，拔崇贤能。
旌贲忠臣，死生光荣。
洗刷敝风，宫阙清明。
普照庵小憩
李洪（宋代）

昔日牧童聚沙戏，若个阿师来卓庵。
千圣路头都把断，不须辛苦误同参。
征妇词十首 其一
刘克庄（宋代）

闻说三边地，今为百战场。君书一二纸，妾泪万千行。
同赵元默游朱鸟洞因欲乘潮去未欢而别
方献夫（明代）

鸢鱼随处足云渊，占断风光又一川。三载可怜朱鸟约，一灯能共白云眠。

山空徙枕聊依竹，雨好披蓑且听泉。恼得前滩潮去急，扁舟无计可延缘。
彰义关候驾十首 其十
王立道（明代）

九天晴日六龙回，绣陌春风锦障开。乍听辘辘香车远，又见纷纷后骑催。
横碧轩
韩淲（宋代）

文清来此地，留下横碧轩。寂寂今无主，空山起夕烟。
和余汝霖雪七绝
胡寅（宋代）

虽无谐谑去相携，且乏舆梁济涉溪。
之子惠然须痛饮，醉眠应梦镇帏犀。
颂古一百二十一首
释宗杲（宋代）

赵州有密语，文远不覆藏。
演出大藏教，功德实难量。
昨夜
释文珦（宋代）

昨夜三更风作恶，堕林橡栗如飞雹。
山童清晓问禅翁，翁在定中都不觉。
元日朝
梅尧臣（宋代）

万国诸侯振玉珂，踏云朝会雪初过。
欲闻凤管天边度，数听鸡人楼上歌。
放仗旌旗方偃亚，回头宫阙更嵯峨。
谬陪王属曾何补，泛泛惭同上下波。
访赵愚斋不遇谒者云入幕抵晚方归因成一绝奉
乐雷发（宋代）

雪片梅花满砚池，芙蓉幕里客归迟。
今朝解了公家事，尽听辕门报酉时。
寄太和山何隐君二首 其一
谢榛（明代）

弃官依白岳，岁月此栖迟。道侣频相过，丹经久自知。

心閒虎啸处，步缓鹤随时。倚杖看晴色，前峰又采芝。
臞庵五首
何偁（宋代）

霜落川原淡，风高木叶丹。
云垂千顷白，月堕一江寒。
礼佛因成塔，焚香旋筑坛。
竹声过小院，杂佩响珊珊。
赠潘阆
许洞（宋代）

潘逍遥，平生才气如天高。
倚天大笑无所懼，天公嗔汝口呶呶。
罚教临老头补衲，归中條。
我愿中條山，山神镇长在。
驱雷叱电，依前赶出这老怪。
梦庄定山遣使来问梦中以诗答云
陈献章（明代）

定山归后再清康，夜半呼儿喜欲狂。梦遣长须来问病，故应早岁见羹墙。

文靖一生随老笔，太虚四大作禅床。南北地殊生异世，先生何处问行藏。
夜汎涡河龙潭
吴激（宋代）

轻舟弄素月，静夜横清涡。天风毛发乱，疏星灿明河。

图经记父毛，冥寞年岁多。渊沈三千丈，湛碧寒无波。

微流带文藻，绝岸无柔莎。炯如帝鸿镜，可鉴不可磨。

中蟠至神物，役使群蛟鼍。蜿蜿头角古，劲鬣谁敢劘。

深宫照珠贝，颇费蚌与螺。何时葛陂竹，化作陶公梭。
送黄元宾还乡
许景衡（宋代）

寄语黄夫子，而今正好行。麦秋最凉冷，梅雨半阴晴。

客路空形役，乡山独眼明。偏亲应更喜，少妇好家声。
杂咏下 地簧
洪适（宋代）

塞耳可治聋，下咽多去病。九曝不辞劳，蚤衰谙药性。
后九首
刘克庄（宋代）

经来葱岭绝域，书出汲悬古冢。
饶君一目十行，如彼千疮百孔。
一斛珠
周密（宋代）

寒侵径叶。雁风击碎珊瑚屑。砚凉闲试霜晴贴。颂菊骚兰，秋事正奇绝。
故人又作江西别。书楼虚度中秋节。碧阑倚遍愁谁说。愁是新愁，月是旧时月。
和陶读山海经十三首韵送机简堂自景星岩再住
吴芾（宋代）

我年七十五，木末挂残阳。
纵使身未逝，亦岂能久长。
尚冀林间住，与师共末光。
孤云俄暂出，道俗纷苍黄。
奉和圣制送张说巡边
徐知仁（唐代）

圣德膺三统，皇恩被八埏。大明均照物，小丑未宁边。

国相台衡重，元戎庙略宣。紫泥方受命，黄石乃推贤。

问罪阴山下，安人属国前。度关行照月，乘障坐消烟。

北阙纡宸藻，南桥列祖筵。耀威当夏日，杀气指秋天。

鞞鼓鼋鼍振，旌旗鸟兽悬。由来词翰手，今见勒燕然。
子陵钓鱼图
庄昶（明代）

行止丘轲总未裁，江波祗个钓鱼台。谁知也有渔舟画，不照严光影子来。
已过吴江阻风上湖口二首
杨万里（宋代）

南风卷水入湖去，落尽波痕不复回。
更被网船碍归舫，一船一过尽船来。
杂兴　癸夘九月也 其六
韩邦奇（明代）

虚名误入蓬瀛选，侍讲常依日月边。云拂翠华开宝扇，香飘御几展缃编。

昌期景运逢千载，周诰虞谟达九天。遥忆秋来炎暑退，定开春殿御经筵。
四月二十日与客来城南积潦方盛湖光恬然如平时泛舟终日分韵得水字
张栻（宋代）

泽国盛梅雨，涨潦弥两涘。常时侵溢患，乃复到城市。

纳湖迫西侵，冲突固其理。今年筑堤防，楗石细积累。

艰辛迄崇成，龟鱼亦欢喜。节宣有程度，盈缩无壅底。

昨宵水没岸，民居例迁徙。走马来问讯，屹若坚城垒。

江涛从渺茫，湖光自清泚。小舟足游泳，新荷方薿薿。

嘉我二三客，共此风日美。相期寂寞滨，雅意淡如水。

念言堤防功，得失乃如彼。而况检身者，讵可忘所止。

明朝更哦诗，斯言或当纪。
天堑
刘克庄（宋代）

兴亡天数亦人谋，战艦蒙冲一炬休。
雪浪如山限南北，不湔江令沈侯羞。
百花堤
曾巩（宋代）

如玉水中沙，谁为北湖路。
久翳荒草根，未承青霞步。
我为发其枉，修营极幽趣。
发直而砥平，骅骝可驰鹜。
周以百花林，繁香泫清露。
间以绿杨阴，芳风转朝莫。
飞梁凭太虚，嶢榭蹑烟雾。
直通高城颠，海岱归指顾。
为州乏长材，幸岁足秔稌。
与众饱而嬉，陶然无外慕。
咏风
黄友（宋代）

不假玄冥力，乘空散寂寥。声雄秦塞鼓，势撼浙江潮。

落日衔山嘴，浮云亚陇腰。鹏程如借便，九万看扶摇。
东涧为余序后稿余以国帖唐碑古壶润笔反成□
刘克庄（宋代）

玄晏欣然托序行，緼袍被衮岂非荣。
家徒四壁穷难讳，空答三非礼尚轻。
金薤银钩俱妙绝，石泉香饼太清生。
如何更费公搜索，缄送松煤与水晶。
驾幸温泉
卢象（唐代）

传闻圣主幸新丰，清跸鸣銮出禁中。细草终朝随步辇，

垂杨几处绕行宫。千官扈从骊山北，万国来朝渭水东。

此日小臣徒献赋，汉家谁复重扬雄。
颂
释印肃（宋代）

一心圆持种种心，信心诸境绝追寻。
此中无分应难到，便好回光免陆沉。
相识惠菩提叶灯戏为颂曰
郑刚中（宋代）

我有菩提灯，常照虚室内。不用菩提叶，烦他巧装缀。

是灯无昼夜，光明遍沙界。痴风吹不灭，业雨漂不坏。

君如亦须此，市上实无卖。归向佛堂中，恐有一点在。
柳林议
汤润泰（清代）

赵家人士纷来燕，中有一人瘦而髯，目光闪闪夜欲燃。

其心有如上负千寻之绝壁，下临不测之深渊。焉得使之竟南旋，一枝玉桧盘郁遮遥天。

遮遥天，协臣邻集群议奸，细臻阴鸷实过张孝纯三年。

粘罕心，桧心知，忍负宋，不负金。噫嘻乎！南自南，北自北。

万里人非苏属国，柳林议比长蛇毒。明月秦城日车覆，五国城中归朽木。
江南三学使诗
徐元文（清代）

人心日已偷，士耻日已忘。郁彼礼义府，俄成赇赂场。

楩梓谁为收，筐箧厚自将。因缘书上考，意气何轩昂。

安知抱玉客，掩涕徒浪浪。吴都信多幸，衔使交琳琅。

刘君奋才杰，高自标门墙。所过列巾卷，训饬故百方。

田君夙英挺，若渴勤搜扬。文体一以变，流风为之昌。

弭节未淹岁，矫矫立士坊。继以连城璧，温雅彰令望。

采采深渊藻，灼灼茂林芳。人思肄朱弦，户有陈青箱。

彼皆奋东国，身近邹鲁乡。圣泽虽已远，笃生尚材良。

教术岂苟同，同于厉冰霜。足令振颓俗，姓氏余辉光。
正月六日安国镇道中
龚景瀚（清代）

积雪半遮山，残冰犹在地。旭日射车窗，盎然有暖意。

柳芽苞欲放，草色淡如睡。青葱未可言，各各含生气。

因思前夜冷，缩脚不成寐。相去未经句，寒暄何太异。

物极势必反，阳开本阴閟。至此见天心，因之悟人事。

今兹看长养，畅畅群生遂。寄语苦寒人，慎勿怨憔悴。
九日登皋兰山作
龚景瀚（清代）

皋兰山，远在焉支之西千余里，金城城外安有此。

隋人不学误题名，清秋九日策马来，登高远望赤雄哉。

是非往迹何足问，对此茫茫且举杯。持螯饮酒歌慨慷，置身如在青天上。

俯视秦川一气中，万里关河何莽苍。丈夫未得际风云，低头矮屋日论文。

祭酒书生封侯相，功名何必三将军。四顾踌躇忽不乐，满目哀鸿在林薄。

已费司农百万钱，诸君何以忧民瘼。南望况有欃与枪，洞庭两岸纷屯营。

黄河之水滚滚从东去，安得挽入湖湘洗甲兵。
王子实前辈戏咏炭，敬用其韵以和之
徐文泂（清代）

裘葛中更又一年，故人情重到冰天。热肠毕竟能传出，炙手休嗤莫近前。

客至乍惊开燠馆，宵深不怕拥寒毡。全凭黍谷回温力，为奏南薰解愠弦。
五仙谣
郭祥正（宋代）

番禺五仙人，骑羊各一色。手持六秬穗，翱翱绕城壁。

翩然去乘云，诸羊化为石。至今留空祠，异像犹可识。

曾闻经猛火，毫发无痕迹。五仙宁复来，三说颇难测。

只忧风雨至，半夜随霹雳。君不见羌庐刘越之洞天，万象森罗无一尺。
次韵朴侄见寄
李处权（宋代）

鼙鼓声中老战尘，故山归梦月三更。
交情咄咄浑无寐，学古三三浪得名。
鳌禁未容追世职，熊轓何足语官荣。
阿咸自是吾家秀，始觉前人畏后生。
草庭卷为嘉兴周生题
李叔玉（明代）

一室穷年究六经，春来芳草满閒庭。暖随霁月侵空翠，晴转光风拂幔青。

酒趣每同生意好，诗怀曾逐梦魂醒。濂溪鼻祖相传后，千载云仍绍德馨。
句 其五十一
高似孙（宋代）

蟳肥和雪鲙，梅早夹春篘。
甲戌廷对后到洞霄丙戌假守新安又得寄径成诗
汪立中（宋代）

忆昔寻幽兴未终，重来洞府访仙翁。
十年尘世身将隐，千年华阳路暗通。
山水只如前日好，松杉似与老人同。
明朝又入黄尘去，回首青山一梦中。
观南堤
魏了翁（宋代）

吏报南郊役事休，好风吹袂到江头。
长堤饮水马非马，叠石护田牛戴牛。
处处女筐蚕望岁，村村社鼓麦祈秋。
守臣不办康时策，只把农夫作己忧。
移竹
王之望（宋代）

借宅开小轩，自移一丛竹，
悠然北窗下，意色都不俗。
晴影终日幽，风声杪秋肃。
最怜疏雨过，会有白云宿。
深培畏不寿，静对殊未足，
主人已虚心，坐客亦青目。
四村多修篁，玉立森如束。
不为人所爱，况复困斤斸。
天姿奚优劣，地远悬荣辱。
物情岂固然，世事同一躅。
何当寻怪石，小垒傍寒绿。
要收山林趣，密置轩槛曲。
西峰谩多寄，吾方倦遐瞩。
东山避暑用辘轳体
陆游（宋代）

避暑穿林随所之，一奴每负胡床随。
望秋槁叶有先陨，未暮赫日无余晖。
轮囷离奇涧松古，勾輈格磔蛮禽悲。
北岩竹间最惨栗，清啸倚石真忘归。
永叔自南阳至余郊迓焉首访谢公奄然相与流涕
梅尧臣（宋代）

郭门临汝水，镜色入高衢。
鞍马过其上，尘襟荡已无。
及郊逢故友，出涕各沾襦。
神物丧头角，空存尾与躯。
沟木失匠斲，谁施蓝与朱。
并辔不能语，斯文其已夫。
归来授予馆，自为炊雕胡。
且勿厌兹会，日月易以徂。
雨霖铃·槐阴添绿
晁端礼（宋代）

槐阴添绿。雨馀花落，酒病相续。闲寻双杏凝伫，池塘暖、鸳鸯浴。却向窗昼卧，正春睡难足。叹好梦、一一无凭，帐掩金花坐凝目。
当时共赏移红烛。向花间、小饮杯盘促。蔷薇花下曾记，双凤带、索题诗曲。别后厌厌，应是香肌，瘦减罗幅。问燕子、不肯传情，甚入华堂宿。
长沙有感
戴复古（宋代）

自饮长沙酒，春风几醉醒。
江波随意绿，山色为谁青。
鸟好因人好，龟灵不己灵。
江蓠与杜若，何幸入骚经。
游静林寺
王翰（唐代）

寻幽偶到南山寺，绝境人间那得双。贝叶翻经神鹿听，昙华贮水毒龙降。

法雷振座响磬铎，灵风入殿摇幡幢。题诗每向上方宿，雪峰倒影沉西窗。
净慈致斋侍者求三教赞
许及之（宋代）

休问船来与陆来，桃源到处即天台。双林做底须知会，认著形骸亦苦哉。
置酒思禹亭呈主公龙图
郭祥正（宋代）

小亭危瞰二峰尖，禹迹千年气象炎。浪溅日华金沸鼎，云收山色镜开奁。

持杯选胜吟谁敌，与客忘形德愈谦。浅量为公甘醉倒，扶头准拟病厌厌。
题济源龙潭寺
赵之杰（金朝）

树围修竹竹围庵，庵下泓然碧一潭。极目荷花半秋色，小横图上看江南。
小雨
陆游（宋代）

百谷畏秋阳，常恐膏泽吝。
大哉天公仁，霢霂来有信。
苹汀水未长，药陇土先润。
新凉生葛衣，老惫亦小振。
过尹氏木兰堂咏木兰 其二
屈大均（明代）

骚人爱饮瀼瀼露，祗向木兰枝上枝。花细不嫌鱼子似，丹多正掷黍珠时。

朱明独占馨香绝，黄熟相逢臭味宜。嗟尔先公能植此，几家乔木得如斯。